প্রশিক্ষণ থেকে রণাঙ্গনে : বৃহত্তর ময়মনসিংহের ২৬০ জনের মতো একটি দল নালিতাবাড়ীর নাকগাঁও সীমান্ত পার হয়ে মেঘালয়ের ঢালু এলাকায় গিয়ে ইয়ুথ ক্যাম্পে আশ্রয় নেয়। নকলার আওয়ামী লীগ নেতা মোজাম্মেল হক, মিজান এমপি, ময়মনসিংহের অধ্যক্ষ মতিউর রহমান (বর্তমানে ধর্মমন্ত্রী) ঢালু ইয়ুথ ক্যাম্পে আমাদের অভ্যর্থনা জানান। আমি, শেরপুরের হযরত আলী, প্রকৌশলী আব্দুল্লাহ, আজিজ (বর্তমানে প্রয়াত), মোখলেছুর রহমান চেয়ারম্যানসহ অনেকেই বাছাইয়ে টেকেন। আমাদের মেঘালয়ের তোরা ট্রেনিং ক্যাম্পে পাঠানো হয়। আমাদের উইংয়ের প্রশিক্ষণ কমান্ডার ছিলেন ভারতীয় সেনাবাহিনীর ক্যাপ্টেন রানা। ভালো করায় আমাকে ‘কম্পানি কমান্ডার’ বানানো হয়। ফুলপুরের সার্জেন্ট হালিম এবং নালিতাবাড়ীর প্রিন্সিপাল আবু তাহেরও কম্পানি কমান্ডার হয়েছিলেন। শুরুতে আমার কম্পানির সদস্যসংখ্যা ৮৪ জন থাকলেও পরে বিভিন্ন সময়ে কম-বেশি হয়েছে। ১২০ জন মুক্তিযোদ্ধা নিয়ে অক্টোবরের মাঝামাঝি দেশের অভ্যন্তরে প্রবেশ করি। শেরপুর শহর, নকলা, নালিতাবাড়ী, জামালপুরের নুরুন্দি, ময়মনসিংহের পিয়ারপুর এসব এলাকায় আক্রমণের দায়িত্ব পেয়েছিলাম। আমরা চরাঞ্চলে ‘হাইড আউট’ (গোপন অবস্থান) থেকে ‘হিট অ্যান্ড রান’ (আঘাত করো, পালিয়ে যাও) পদ্ধতিতে হানাদার ও তাদের দোসরদের ক্যাম্প, অবস্থান, স্থাপনায় অপারেশন চালাতে থাকি। ১ ডিসেম্বর আমরা ফের তোরা ফিরে যাই, ফিরি মুক্তিবাহিনী ও মিত্রবাহিনীর যৌথ আক্রমণের সময় পুরো কম্পানি নিয়ে। হালুয়াঘাট, ফুলপুর হয়ে ১০ ডিসেম্বর ময়মনসিংহ শহরে প্রবেশ করি। বিনা বাধায় ময়মনসিংহ শহর মুক্ত ঘোষণা করা হয়। ময়মনসিংহ বিডিআর ক্যাম্পে (বর্তমানে বিজিবি) যাওয়ার পর সেখান থেকে ময়মনসিংহ জিলা স্কুল মাঠে পাঠানো হয়। সেখানে গিয়ে অস্ত্র জমা দেই। মুক্তাঞ্চল হওয়ায় ১৬ ডিসেম্বরের আগেই আমাদের অস্ত্র জমা নেওয়া হয়। দুই মাস সেখানে অবস্থানের পর বাড়ি চলে আসি।